ઘરનું વાતાવરણ કંઇક અજુગતું બની ગયું હોય તેવું હતું જે મારા માટે ગણતરીની સેકન્ડોમાં આઘાતજનક પરિસ્થિતિમાં ફેરવાઈ ગયું. મારા આગમન પહેલા અંદરના રૂમમાં મૂકી દેવાયેલો એક ફોટો લાવીને મારી સામેના ટેબલ પર કાળજીપૂર્વક ગોઠવવામાં આવ્યો. સુખડનો હાર ચઢાવેલો એ ફોટો કલ્પેશનો હતો – ડૉ. કલ્પેશ શાહનો. ઇન્દુમાસી અને ગુણવંતકાકાના હોનહાર દીકરાનો. તેના બહેન-બનેવી પારૂલબહેન – નીતિનભાઈ અને ભાઈ-ભાભી રૂપેશભાઈ – પરેશાભાભી સહિતના સ્વજનો મિનિટોની અંદર મારી આસપાસ ગોઠવાઈ ગયા. સૌના મોંઢે એક જ સવાલ હતો, ‘ભાઈ, કલ્પેશે આવું કેમ કર્યું?’…..સૌની એક જ અપેક્ષા હતી મારી પાસેથી, ‘ભાઈ, તમે એના ખાસ ભાઈબંધ હતા. એણે કેમ આમ કર્યું એની તમને તો ખબર હોય જ.’ આટલી પૂછપરછ પછી પણ મારે ‘સુખડના હાર’નું રહસ્ય પામવાનું બાકી હતું. અકસ્માત?.....અચાનક આવી પડેલી માંદગી?.....હાર્ટએટેક? જવાબ બહુ જલદીથી મળી ગયો.